Robert Skov
Robert Skov er en dansk fodboldspiller. Han spiller for TSG 1899 Hoffenheim i den tyske Bundesliga og for det danske landshold. Robert Skov har spillet 12 landskampe og scoret 5 mål for Danmark (pr. 30. november 2022).
Robert Skov spillede ungdomsfodbold i Silkeborg IF og debuterede allerede i 2012 på klubbens førstehold. I januar 2018 skiftede han til F.C. København, hvor han udviklede sig til en særdeles målfarlig angriber. Med F.C. København vandt Robert Skov det danske mesterskab i 2019, ligesom han i sæsonen 2018/2019 blev Superligaens topscorer med i alt 29 mål. Dermed slog han Ebbe Sands tidligere målrekord på 28 mål i Superligaen i sæsonen 1997/1998. Flere udenlandske klubber fik efterfølgende øje på Robert Skov, og i juli 2019 skrev han kontrakt med Hoffenheim.
Robert Skov debuterede på U18-landsholdet i 2013, og efter kampe på på både U19- og U21-landsholdet kom han på A-landsholdet i 2019. Robert Skov var med i truppen til EM i 2021 (udskudt fra 2020 pga. coronapandemien), men kom ikke på banen. Ved VM-slutrunden i 2022, hvor Danmark røg ud allerede efter gruppespillet, blev han skiftet ind i en enkelt kamp.